Turistička zajednica Bilogora - Bjelovar kao organizator turističke, zabavne i kulturne manifestacije TEREZIJANA 2017., objavljuje

**NATJEČAJ**

za davanje u zakup lokacija za obavljanje UGOSTITELJSKE DJELATNOSTI

na manifestaciji Terezijana 2017.

Predmet javnog natječaja je davanje u zakup lokacija za obavljanje ugostiteljske djelatnosti na manifestaciji Terezijana 2017 (16.6. -18.06.2017.) i TerezijanaPLUS (15.6.2017.). Natječaj se provodi podnošenjem pismene ponude, a za sljedeće lokacije i pod sljedećim uvjetima:

**1. LOKACIJE, VELIČINA PROSTORA I POČETNA CIJENA**

|  |  |  |  |  |
| --- | --- | --- | --- | --- |
| **oznaka** | **lokacija** | **m2** | **Početna neto cijena**  **(minimalno po lokaciji )** | **Ponuda na lokaciji** |
| 1. | **Trg Eugena Kvaternika** (ispred Podravske banke ) | **200 m²** | 4.000,00 KN | Ponuda se mora temeljiti na pripremanju i usluživanju hrane uz piće |
| 2. | **Trg Eugena Kvaternika** (ispred zgrade BBR-a) | **200 m²** | 4.000,00 KN | Ponuda se mora temeljiti na pripremanju i usluživanju hrane uz piće |
| 3. | **Trg Eugena Kvaternika** (korzo i park ispred prolaza između zgrade biskupije i Gradskog muzeja) | **200 m²** | 4.000,00 KN | Ponuda se mora temeljiti na pripremanju i usluživanju hrane uz piće |
| 4. | **Trg Eugena Kvaternika**  (prostor u parku na proširenom dijelu stazi od DM ili Zagrebačke banke) | **100 m2** | 2.000,00 KN | Ponuda se mora temeljiti na pripremanju i usluživanju jednostavnih jela uz piće (pommes frites, hamburger, sendvič, hot dog i sl) |
| 5. | **Trg Eugena Kvaternika** (kraj paviljona) | **60 m2** | 2.000,00 KN | Ponuda se mora temeljiti na pripremi i ponudi koktela |
| 6. | **Trg Eugena Kvaternika** (kraj paviljona) | **60 m2** | 2.000,00 KN | Ponuda se mora temeljiti na ponudi rakija (min 40 vrsta) |

**Napomena:** Za vrijeme trajanja manifestacije (15.-18. lipnja) ugostiteljski objekti koji svakodnevno posluju na prostoru odvijanja manifestacije imaju pravo proširenja svojih terasa na javnim površinama (max **60 m2** ) po cijeni od 30 kn/m2.

Iskazana cijena 1- 6 uključuje:

* zakup javne površine
* dovod električne energije i vode do ugostiteljskih prostora te troškove istih

Obveze zakupaca lokacija:

* trošak šatora/drvenog poda, ugostiteljske kućice i slično (prema želji i ideji ugostitelja)
* trošak razvođenja električne energije po šatoru ( zakupac je odgovoran za sigurnost izvedene instalacije i snosi svu odgovornost prema trećim osobama)
* dodatno opremanje lokacija (lokacije 1-3 moraju imati minimalno 50 sjedećih mjesta ili 10 barskih stolova bez stolica, lokacija 4 mora imati minimalno 25 sjedećih mjesta ili 5 barskih stolova bez stolica, a lokacije 5 i 6 ne smiju imati sjedeća mjesta).

**2. TEHNIČKE ODREDBE**

Prije sklapanja ugovora o zakupu zakupci su dužni dostaviti Organizatoru PLAN POTROŠNJE ENERGIJE (popis uređaja koji koriste električnu energiju, snagu u KW-ima električnih uređaja). Plan potrošnje energije bit će sastavni dio ugovora o zakupu, a zakupac se istog dužan pridržavati. U slučaju nepridržavanja iskazanog Plana potrošnje energije, a u koju svrhu Organizator može provesti nadzor, Organizator ima pravo bez prethodnog upozorenja zakupca isključiti iz elektro sustava. Sve navedene lokacije zakupci su dužni o svome trošku urediti i opremiti ispravnim uređajima i inventarom, kao i osigurati nesmetano obavljanje ugostiteljske djelatnosti.

**3. OPĆE ODREDBE**

1. Pravo sudjelovanja na Natječaju imaju sve fizičke i pravne osobe s odgovarajućom registracijom i rješenjem za obavljanje ugostiteljske djelatnosti uz posebnu suglasnost i Uvjete za pružanje ugostiteljskih usluga na otvorenom, a u skladu sa Zakonom i pripadajućim pravilnicima s područja Republike Hrvatske, a na dan raspisivanja natječaja nisu imali dugovanje prema Organizatoru.

2. Prednost imaju ugostitelji s područja TZ Bilogora - Bjelovar s dokazanom kvalitetom i ugostiteljskim iskustvom, te ugostitelji s jednostavnom i maštovitom ponudom hrane i pića primjerenoj koncepciji turističke priredbe, a koja će se temeljiti na tematski uređenim štandovima koji za osnovu imaju tradiciju ili značajke određenih povijesnih razdoblja (npr. odjeća osoblja zaduženog za usluživanje gostiju).

3. Zakupci su odgovorni za svu moguću devastaciju javnih površina koje koriste. Na predmetnim zakupljenim lokacijama moguće je obavljati djelatnost u skladu s namjenom ovog Natječaja. Ukoliko zakupac lokaciju koristi suprotno namjeni dozvoljenoj ugovorom o zakupu, koji će se temeljiti na uvjetima iz ovog Natječaja, ugovor o zakupu će se automatski otkazati bez povrata uplaćenih sredstava.

4. Zakupci su dužni obavljanje ugostiteljske djelatnosti na lokacijama iz ovoga Natječaja uskladiti sa svim relevantnim zakonskim propisima i podzakonskim aktima Republike Hrvatske koji se odnose na istu, te u tu svrhu o svom trošku ishoditi sve eventualne dozvole i odobrenja nadležnih tijela za obavljanje ugostiteljske djelatnosti na prostoru zakupa.

5. Zakupci su u cijelosti odgovorni trećim osobama, a u slučajevima novčanih potraživanja nastalih zbog nepridržavanja odredaba zakonskih propisa i podzakonskih akata Republike Hrvatske.

6. Zakupci jamče i isključivo su odgovorni za sigurnost trećih osoba (gosti, zaposlenici, osoblje Organizatora, službene osobe) na prostoru koji su zakupili.

7. Zakupac je dužan poštivati obveze Organizatora nastale na osnovu ekskluzivnih ugovora o poslovnoj suradnji sa sponzorima manifestacije, a sukladno sponzorskom ugovoru između TZ Bilogora – Bjelovar i **Carlsberg Croatia d.o.o.**

8. Zakupac je dužan podmiriti sva potraživanja ZAMP-a, a u slučaju izvođenja ili reprodukcije bilo kakvog glazbenog programa na prostoru koji je zakupio.

**4. NAČIN PROVOĐENJA NATJEČAJA**

Natječaj za zakup lokacija za obavljanje ugostiteljske djelatnosti na manifestaciji Terezijana i TerezijanPlus 2017 provodi se podnošenjem pismene ponude. Ponuda mora sadržavati:

**1**. ispunjenu Prijavnicu za obavljanje ugostiteljske djelatnosti na manifestaciji Terezijana i TerezijanPlus 2017, a koja je sastavni dio ovog Natječaja i koja se može preuzeti s web stranice Turističke zajednice Bilogora – Bjelovar [www.turizam-bilogorabjelovar.com.hr](http://www.turizam-bilogorabjelovar.com.hr) ili u Turističkoj zajednici Bilogora – Bjelovar (Trg Eugena Kvaternika 2, Bjelovar) radnim danom od 8 do 15 sati,

**2.** fotodokumentaciju sukladnu Prijavnici za obavljanje ugostiteljske djelatnosti na manifestaciji Terezijana i TerezijanPlus 2017.,

**3.** pravne osobe - izvadak iz sudskog registra ili drugog odgovarajućeg registra države sjedišta gospodarskog subjekta, a obrtnici - izvod iz obrtnog registra, obrtnica ili rješenje o upisu u obrtni registar države sjedišta obrtnika,

**5.** kopiju potpisnog kartona ili dokument koji izdaje nadležno tijelo kojim je vidljiva ovlaštena osoba/e za potpisivanje ugovora,

**6.** ponudu jela s cijenama tj. detaljan opis predloženih usluga s cjelokupnom ponudom (vrsta hrane i pića s prijedlogom ugostiteljske ponude – meni),

**7.** broj i kvalifikacija osoblja predviđenog za rad na lokacijama navedenih točkama 1 - 6 ovog Natječaja,

**8.** glazbeni program po danima (ukoliko se planira takva dodatna ponuda).

Ponuda se podnosi u jednom primjerku i dostavlja se osobno ili preporučenom poštom, a u roku od 10 dana od dana objavljivanja ovoga natječaja do **4. svibnja 2017.** (kao datum dostave priznaje se poštanski žig) na adresu:

**Turistička zajednica Bilogora – Bjelovar**

**Trg Eugena Kvaternika 2**

**43 000 Bjelovar**

„**PONUDA ZA ZAKUP LOKACIJA ZA OBAVLJANJE UGOSTITELJSKE DJELATNOSTI NA TEREZIJANI 2017 – NE OTVARAJ**“

Svi zainteresirani ponuditelji mogu se, sukladno uvjetima iz ovog Natječaja, prijaviti za više lokacija, a za svaku od njih moraju podnijeti zasebnu ponudu, odnosno ispuniti posebnu Prijavnicu za obavljanje ugostiteljske djelatnosti na manifestaciji Terezijana i TerezijanPlus 2017. Najpovoljniji ponuđač obavezan je na manifestaciji Terezijana i TerezijanPlus 2017 ugostiteljske usluge vršiti na svim zakupljenim lokacijama, a u suprotnom slučaju ugovor o zakupu za sve će se zakupljene lokacije automatski otkazati bez povrata uplaćenih sredstava. Natjecatelji čije ponude nisu podnesene u roku i koje su nepotpune (nepravodobne i nepotpune ponude), odnosno koji ne ispunjavaju uvjete iz natječaja, neće se uzeti u razmatranje.

**5. ODABIR NAJPOVOLJNIJEG PONUĐAČA I SKLAPANJE UGOVORA**

Odabir najpovoljnijeg ponuditelja će izvršiti Povjerenstvo za provođenje Natječaja. Najpovoljniji ponuđači odabrat će se na temelju ocjenjivanja ponuda na skali od 1 do 90 bodova, gdje je 1 najlošiji, a 90 najbolji rezultat. Kriteriji za ocjenjivanje ponuda su:

- financijska vrijednost ponude – najviše 30 bodova

- reference i tehnička sposobnost ponuditelja – najviše 10 bodova

- atraktivnost šatora i uređenja prostora - najviše 20 bodova

- inovativnost, kvaliteta i cijena ponude jela – najviše 20 bodova

- kvaliteta predloženog programa – najviše 10 bodova

Javno otvaranje ponuda izvršit će se **8. svibnja 2017**. **u 10,00 sati** u prostorijama bjelovarske gradske vijećnice (Bjelovar, Trg Eugena Kvaternika 2). Javnom otvaranju ponuda mogu prisustvovati ponuditelji ili osobe ovlaštene za zastupanje (prema potpisnom kartonu ili nekom drugom dokumentu koje izdaje nadležno tijelo) te nositelji ovjerenih punomoći. Javno otvorene ponude (s javno objavljenim financijskim vrijednostima ponude) ocijenit će Povjerenstvo za provođenje natječaja, a rezultati Natječaja tj. Odluka o odabiru biti će poznati najkasnije do **9. Svibnja 2016.**

Svi ponuđači će o Odluci o odabiru biti obaviješteni pismeno, najkasnije 3 dana od dana donošenja odluke Povjerenstva. Najpovoljniji ponuđači će u roku od najkasnije 7 dana od dana donošenja Odluke o odabiru s Turističkom zajednicom Bilogora – Bjelovar sklopiti ugovor o zakupu lokacija za izvođenje ugostiteljske djelatnosti na manifestaciji Terezijana i TerezijanPlus 2017.

Organizator će omogućiti uplatu u dvije rate i to:

1. prvu ratu u visini od 50 % naknade u ugovoru o zakupu najkasnije 5 dana od dana potpisivanja Ugovora,

2. drugu ratu u visini od 50 % ukupnog ugovorenog iznosa najkasnije do 5. lipnja 2017. godine .

Ukoliko najpovoljniji ponuđač u iskazanom roku ne potpiše ugovor s Turističkom zajednicom Bilogora – Bjelovar smatrat će se da odustaje od sudjelovanja na manifestaciji Terezijana i TerezijanPlus 2017.

Lokacije iz ovoga Natječaja za koje nije iskazan interes ili s najpovoljnijim ponuđačem nije sklopljen ugovor u iskazanom roku Turistička zajednica Bilogora – Bjelovar ima pravo dodijeliti neposrednom pogodbom, a pod uvjetima definiranim ovim Natječajem.

Turistička zajednica Bilogora – Bjelovar pridržava pravo donijeti odluku da se ne izabere niti jedan ponuđač te pravo poništenja Natječaja ili neke od njegovih pojedinačnih točaka bez ikakve obaveze prema sudionicima te bez obaveze pojašnjenja svoje odluke.

**8. DODATNE INFORMACIJE**

Za dodatne upite kontakt osoba je Ana Kelek, 099 216 6597 ili [akelek.tzbb@gmail.com](mailto:akelek.tzbb@gmail.com)

|  |  |  |  |
| --- | --- | --- | --- |
|  |  |  |  |
|  |  |  |  |